b'\n_START_ARTICLE_\nPrestopni\xc5\xa1ko leposlovje\n_START_PARAGRAPH_\nPrestopni\xc5\xa1ko leposlovje (v izvirniku Transgressive fiction) je knji\xc5\xbena zvrst, ki se osredoto\xc4\x8da na like, ujete v dru\xc5\xbebene norme in pri\xc4\x8dakovanja. Teh spon se po navadi re\xc5\xa1ijo na nenavadne in/ali nezakonite na\xc4\x8dine. Ker se upirajo splo\xc5\xa1no sprejetim dru\xc5\xbebenim normam, se na te protagoniste gleda kot na du\xc5\xa1evno motene, psihopatske ali nihilisti\xc4\x8dne. \xc5\xbdanr se ve\xc4\x8dinoma ukvarja s tabu temami, kot so droge, spolnost, nasilje, incest, pedofilija in zlo\xc4\x8din._NEWLINE_Izraz za to zvrst je prvi uporabil kritik Michael Silverblatt, novinar The New York Times, Rene Chun, pa ga je opisal tako:_NEWLINE_Knji\xc5\xbeevna zvrst, ki grafi\xc4\x8dno raziskuje teme, kot so incest, pohabljanje, rast spolovil na razli\xc4\x8dnih delih telesa, nasilje v mestih, nasilje nad \xc5\xbeenskami, zloraba drog in neurejene dru\xc5\xbeine. Vse to temelji na predpostavki, da znanje najdemo le v izku\xc5\xa1njah, telo pa je edini medij za u\xc4\x8denje._NEWLINE_Zvrst je bila velikokrat vzrok polemik in veliko za\xc4\x8detnikov prestopni\xc5\xa1kega leposlovja je pristalo na sodi\xc5\xa1\xc4\x8du, zaradi nespodobnega pisanja, med drugimi tudi William S. Burroughs in Hubert Selby ml.._NEWLINE_Prestopni\xc5\xa1ko leposlovje ima veliko skupnih lastnosti z \xc5\xbeanrom splatterpunk, noir in eroti\xc4\x8dno knji\xc5\xbeevnostjo, predvsem prikazovanje prepovedanega obna\xc5\xa1anja in \xc5\xa1okiranje bralcev. Razlikuje pa se po protagonistih, saj ti pogosto i\xc5\xa1\xc4\x8dejo na\xc4\x8dine, kako izbolj\xc5\xa1ati sebe in okolico, \xc4\x8detudi na nenavadne in skrajne na\xc4\x8dine. Ve\xc4\x8dina del v \xc5\xbeanru se ukvarja z iskanjem lastne identitete, notranjega miru in osebne svobode. Zagovorniki \xc5\xbeanra pravijo, da je prestopni\xc5\xa1ko leposlovje sposobno ostre dru\xc5\xbebene kritike, saj je ne ovirajo meje okusa ali knji\xc5\xbeevnih dogovorov.\n_START_SECTION_\nZgodovina\n_START_PARAGRAPH_\nOsnovne ideje prestopni\xc5\xa1kega leposlovja \xc5\xa1e zdale\xc4\x8d niso nove. Veliko del, ki dandanes veljajo za klasike, se ukvarjajo s kontroverznimi temami svojega \xc4\x8dasa. Prvi primeri \'\xc5\xa1kandaloznega\' pisanja so Markiz de Sade, \xc3\x89mile Zola in Fjodor Dostojevski. Pisci zgodnjega dvajsetega stoletja so ob zori Freudove psihoanalize tudi sami raziskovali \xc4\x8dlove\xc5\xa1ko psiho in spolnost. Najpomembnej\xc5\xa1i so bili Octave Mirbeau, Georges Bataille in Arthur Schnitzler._NEWLINE_V \xc4\x8dasu Beatnikov sta najbolj znana in kontroverzna pesem Howl Allena Ginsberga in danes \xc5\xa1e kulten roman Golo kosilo Williama S. Burroughsa. Na drugi strani sveta pa je javnost razburkal Vladimir Nabokov, s \xc5\xa1e vedno polemi\xc4\x8dnim romanom Lolita._NEWLINE_Sedemdeseta in osemdeseta so videla pravi razcvet prestopni\xc5\xa1kega leposlovja v podzemlju. Najbolj priljubljeni in priznani so bili britanski pisec J.G. Ballard, najbolj znan po \xc4\x8dudnih in srhljivih distopi\xc4\x8dnih romanih, Kathy Acker, ameri\xc5\xa1ka feministi\xc4\x8dna pisateljica, ki pa se ni branila direktnosti; ter Charles Bukowski, ameri\xc5\xa1ki pisatelj, znan po svojih zgodbah o \xc5\xbeenskarjih, pijancih in hazarderjih. Leta 1971 je Stanley Kubrick posnel kontroverzni film Peklenska pomaran\xc4\x8da, devet let po izidu izvirnika, ki ga je napisal Anthony Burgess. Znana je po prizorih posilstev in "ultranasilja", zaradi \xc4\x8desar so film prepovedali v Zdru\xc5\xbeenem kraljestvu in ZDA._NEWLINE_Z vzponom alternativnega rocka in posebej pesimisti\xc4\x8dno naravnanih subkultur, je prestopni\xc5\xa1ka literatura dobila svoje mesto tudi v devetdesetih in naenkrat postala veliko bolj vplivna in tr\xc5\xbeno uspe\xc5\xa1na. Najve\xc4\x8dji dokaz je roman Generacija X kanadskega pisatelja Douglasa Couplanda, ki je iz\xc5\xa1la leta 1990. Ukvarja se z njegovo generacijo (rojeno po letu 1960), ki je ravno po tej knjigi dobila naziv generacija X. Drugi vplivni avtorji so Bret Easton Ellis, najbolj znan po romanu Ameri\xc5\xa1ki psiho, Irvine Welsh, ki je napisal kultni prikaz \xc5\xa1kotske mladine, Trainspotting in Chuck Palahniuk, najbolj znan po romanu Klub golih pesti, manifestu proti kapitalizmu in potro\xc5\xa1ni\xc5\xa1tvu.'